b'\n_START_ARTICLE_\nImprimatur\n_START_PARAGRAPH_\nAng imprimatur (mula sa Latin na "hayaang mailimbag") ay, sa tamang paggamit, isang deklarasyon na nagpapahintulot sa pagpapalimbag ng isang libro. Madalas na rin itong ginagamit bilang tand\xc3\xa2 ng pagsang-ayon o pag-endorso.\n_START_SECTION_\nSimbahang Katoliko\n_START_PARAGRAPH_\nSa Simbahang Katoliko ay imprimatur ay isang opisyal na deklarasyon ng isang kinauukulan ng Simbahan na ang isang libro o iba pang tekstong ipalilimbag ay maari nang mailathala. Ginagamit lamang ito sa mga aklat na patungkol sa mga paksang panrelihiyon na may Katolikong pananaw._NEWLINE_Ang paggawad ng imprimatur ay karaniwang kasunod ng isang deklarasyon ng pagsang-ayon (tinatawag na nihil obstat) ng isang taong may kaalaman, ortodoksiya at hinahong kailangan upang magbigay ng kapasiyahan tungkol sa kawalan sa ilalathala ng ano mang "makasisira ng tamang pananampalataya o kabutihang asal." Sa Batas Canon, ang taong ito ay kilal\xc3\xa1 bilang sensura o minsa\'y tinutukoy na censor librorum (Latin ng "sensura ng mga aklat"). Sa kontekstong ito, ang salitang "sensura" ay walang negatibong kahulugan na nagbabawal, sa halip tumutukoy ito sa katungkuluan ng isang tao na magsuri\xe2\x80\x94positibo man o negatibo\xe2\x80\x94ng nilalamang doktrina ng ipalalathala. Ang kumperensiyang episkopal ay maaaring maglab\xc3\xa1s ng talaan ng mga indibidwal na maaaring manungkuluan bilang sensura o kaya\'y magbuo ng isang komisyon na mahihingan ng pay\xc3\xb2, subalit ang bawat ordinaryo ay maaaring mamimil\xc3\xac ng gaganap na sensura.'